Αποβολή (ποδόσφαιρο)

Η Αποβολή στην ορολογία του ποδοσφαίρου  σημαίνει η έξοδος από το παιχνίδι αλλά όχι με την θέληση του παίκτη. Ο διαιτητής έχει το δικαίωμα να αποβάλει έναν παίκτη έναν προπονητή ή όποιον άλλον κάθεται στον πάγκο μιας ομάδας. Τα αίτια μιας αποβολής μπορεί να είναι κάποιο σκληρό μαρκάρισμα, βωμολοχία ή απάντηση σε προκλήσεις θεατών ή διαμαρτυρία στον διαιτητή.

Ένας παίκτης μπορεί να αποβληθεί με μια απευθείας κόκκινη κάρτα ή με δύο κίτρινες. Μετά την αποβολή ο παίκτης είναι υποχρεωμένος να πάει στα αποδυτήρια και δεν του επιτρέπεται να παρακολουθήσει τον αγώνα.

Προσωρινή αποβολή
Στις 3 Μαρτίου 2017, η 131η ετήσια Γενική Συνέλευση του Διεθνούς Ποδοσφαιρικού Συμβουλίου (International Football Association Board, IFAB) ενέκρινε την επιβολή ολιγόλεπτων/προσωρινών αποβολών (sin bin) σε παίκτες για παραπτώματα που τιμωρούνται με κίτρινη κάρτα, ωστόσο αυτό επετράπη μόνο σε κατηγορίες βετεράνων, νέων, παίδων και ατόμων με αναπηρία. Όταν μια διοργάνωση το επιτρέπει, ο διαιτητής μπορεί να τιμωρεί με κίτρινη κάρτα και να αποβάλει προσωρινά έναν παίκτη από την είσοδό του στον αγωνιστικό χώρο πριν την έναρξη του παιχνιδιού έως και μετά τη λήξη αυτού, ακόμη και κατά τη διάρκεια της διακοπής ημιχρόνου, της παράτασης και της διαδικασίας των πέναλτι. Η φιλοσοφία αυτής της καινοτομίας στηρίζεται στο ότι μια άμεση αναστολή συμμετοχής κατά το επόμενο χρονικό διάστημα στο ίδιο παιχνίδι μπορεί να είναι μια άμεση και θετική επίδραση στη συμπεριφορά του παραβατικού παίκτη και εν δυνάμει της ομάδας του.

Η αποδοχή και ο τρόπος εφαρμογής του συστήματος αυτού σε μια διοργάνωση υπόκειται στην εθνική ομοσπονδία, την οικεία συνομοσπονδία ή την Παγκόσμια Ομοσπονδία Ποδοσφαίρου, όποια είναι αρμόδια. Αυτή πρέπει να εγκρίνει ένα πρωτόκολλο προσωρινών αποβολών σύμφωνα με τις ακόλουθες αρχές:

 Οι προσωρινές αποβολές επιβάλλονται σε όλους τους ενεργούς παίκτες (συμπεριλαμβανομένων των τερματοφυλάκων), αλλά όχι σε αναπληρωματικούς ή αντικατεστημένους παίκτες, που τιμωρούνται με κίτρινη κάρτα.
 Οι διαιτητές υποδεικνύουν την προσωρινή αποβολή στον παίκτη επιδεικνύοντάς του την κίτρινη κάρτα και εκτείνοντας αμφότερους τους βραχίονες προς την περιοχή προσωρινής αποβολής (συνήθως τον πάγκο του παίκτη)
 Ο χρόνος των προσωρινών αποβολών πρέπει να είναι ίσος για όλα τα είδη παραβάσεων, να κυμαίνεται μεταξύ 10 και 15% του συνολικού χρόνου (δηλ. για παιχνίδια 90 λεπτών, η διάρκεια της προσωρινής αποβολής είναι 10 λεπτά), να μετρά από την επανέναρξη του αγώνα μετά την έξοδο του παίκτη από τον αγωνιστικό χώρο και να συμπεριλαμβάνει τις αντίστοιχες καθυστερήσεις από διακοπές (π.χ. λόγω τραυματισμών, αλλαγών κ.τ.λ.).
 Οι διοργανώσεις οφείλουν να αποφασίσουν ποια πρόσωπα θα είναι υπεύθυνα να βοηθούν το διαιτητή για την τήρηση του χρόνου αποβολής (π.χ. ένας αντιπρόσωπος, ο τέταρτος ή ένας ουδέτερος βοηθός διαιτητής, ή ακόμα ένας υπεύθυνος της ομάδας.
 Μετά την ολοκλήρωση του χρόνου της αποβολής, ο παίκτης επιστρέφει στο παιχνίδι από την πλάγια γραμμή μόνο με την άδεια του διαιτητή, ο οποίος έχει τον τελευταίο λόγο στην απόφαση της εισόδου του, ακόμη και όταν η μπάλα παίζεται. 
 Ένας προσωρινά αποβεβλημένος παίκτης μπορεί να αντικατασταθεί μόνο μετά την έκτιση της ποινής και εφόσον δεν έχει ολοκληρωθεί ο μέγιστος αριθμός επιτρεπόμενων αλλαγών από την ομάδα του. Εάν εντός του χρόνου αποβολής ο ίδιος παίκτης υποπέσει σε παράπτωμα που επισύρει κίτρινη ή κόκκινη κάρτα, τότε ο παίκτης αποβάλλεται οριστικά από το παιχνίδι και ίσως δεν μπορεί να αντικατασταθεί.
 Εάν ο χρόνος της αποβολής δεν ολοκληρωθεί πριν εκπνεύσει το πρώτο ημίχρονο, τότε το υπόλοιπο του χρόνου μεταφέρεται στην αρχή του δεύτερου ημιχρόνου. Παρόμοια, εάν ο χρόνος της αποβολής δεν ολοκληρωθεί πριν εκπνεύσει το δεύτερο ημίχρονο, τότε το υπόλοιπο μεταφέρεται στην αρχή της παράτασης (εάν υπάρξει). Όμως, ο παίκτης που εκτίει ακόμη την ποινή του στο τέλος του αγώνα μπορεί να συμμετέχει στη διαδικασία των πέναλτι.  
 Η περιοχή προσωρινής αποβολής, όπου ο τιμωρημένος παίκτης πρέπει να παραμένει, περιλαμβάνει την τεχνική περιοχή (εάν υπάρχει) ή το χώρο του προπονητή και του τεχνικού προσωπικού ή το χώρο προθέρμανσης (υπό τις ίδιες συνθήκες των αναπληρωτών παικτών, λ.χ. να φορούν την προκαθορισμένη εμφάνιση/bib).
 Οι διοργανώσεις ή οι εθνικές ομοσπονδίες αποφασίζουν εάν οι προσωρινές αποβολές πρέπει να αναφέρονται στις κατάλληλες αρχές και εάν πρέπει να γίνουν περαιτέρω πειθαρχικές ενέργειες, όπως αποκλεισμοί από επόμενους αγώνες, συσσωρεύοντας τις προσωρινές αποβολές όπως τις προειδοποιήσεις (κίτρινες κάρτες).

Επιπλέον, διακρίνονται δύο συστήματα προσωρινών αποβολών:

1. Στο πρώτο σύστημα, κάθε προειδοποίηση (κίτρινη κάρτα) συνεπάγεται ολιγόλεπτη αποβολή. Τότε, ένας παίκτης που τιμωρείται με δεύτερη προειδοποίηση (κίτρινη κάρτα) στον ίδιο αγώνα δέχεται δεύτερη προσωρινή αποβολή μετά το πέρας της οποίας ο υπαίτιος αποβάλλεται οριστικά, ενώ η θέση του μπορεί να αναπληρωθεί από συμπαίκτη του, εφόσον η ομάδα του δεν εξάντλησε το όριο των αλλαγών. Εδώ, η ομάδα έχει ήδη τιμωρηθεί παίζοντας δύο φορές με παίκτη λιγότερο.

2. Στο δεύτερο σύστημα, ορισμένες (και προκαθορισμένες) μόνο παραβάσεις χρεώνονται με κίτρινη κάρτα και ολιγόλεπτη αποβολή, ενώ οι υπόλοιπες με "απλή" κίτρινη κάρτα. Ορισμένες διοργανώσεις συνδέουν τις προσωρινές αποβολές με την ανάρμοστη συμπεριφορά (όπως η προσποίηση/θέατρο, σκόπιμη καθυστέρηση της αντίπαλης ομάδας να επανεκκινήσει το παιχνίδι, ειρωνικά ή φραστικά σχόλια, χειρονομίες, ανακοπή μιας υποσχόμενης επίθεσης με κρατήματα, τραβήγματα, σπρωξίματα ή άγγιγμα της μπάλας με τα χέρια, παράνομη προσποίηση επανορθωτικού λακτίσματος από το σημείο του πέναλτι κ.ο.κ.). Τότε, ένας παίκτης που δέχεται:
 μια "απλή" κίτρινη κάρτα πριν ή μετά από μια προσωρινή αποβολή, συνεχίζει κανονικά το παιχνίδι του (με δύο κίτρινες κάρτες στο ενεργητικό του).
 δύο "απλές" κίτρινες κάρτες στον ίδιο αγώνα, αποβάλλεται και ενδεχομένως δεν αντικαθίσταται.
 δύο προσωρινές αποβολές στον ίδιο αγώνα, αφού εκτίσει την τελευταία, αποβάλλεται οριστικά από τον αγώνα και αντικαθίσταται με την επιφύλαξη των διαθέσιμων αλλαγών από την ομάδα του. Η αντικατάστασή του μπορεί να ανασταλεί εφόσον ο παίκτης αυτός έχει λάβει και "απλή" κίτρινη κάρτα (δηλ. συνολικά τρεις κίτρινες κάρτες).

Πολλαπλές ποινές προσωρινών αποβολών εκτίονται παράλληλα, οπότε μια ομάδα πρέπει να έχει τουλάχιστον επτά παίκτες μέσα στο παιχνίδι ανά πάσα στιγμή, ώστε να μη διακοπεί ο αγώνας λόγω των περιορισμών του Κανόνα 3.

Παραπομπές

Πηγές 

 11ο Λύκειο Περιστερίου
 Κανονισμοί ποδοσφαίρου
 Laws of the Game 2018/19

Ορολογία ποδοσφαίρου